Астана қаласы город Астана

|  |  |
| --- | --- |
| **Батыс Қазақстан, Маңғыстау, Солтүстік Қазақстан, Түркістан облыстарының, Шымкент және Астана қалаларының жергілікті атқарушы органдарының мемлекеттік бағалы қағаздар шығаруының шарттарын, көлемін және нысаналы мақсатын айқындау туралы** |  |

Қазақстан Республикасы Бюджет кодексінің 212-бабына, Қазақстан Республикасы Үкіметінің «Жекешелендіру құқығымен жалға берілетін тұрғын үйді өткізудің кейбір мәселелері туралы» 2024 жылғы 9 сәуірдегі № 263 Қаулысына және Қазақстан Республикасы Премьер-Министрінің орынбасары – Қаржы министрінің 2023 жылғы 30 маусымдағы № 723 бұйрығымен бекітілген Облыстың, республикалық маңызы бар қаланың, астананың жергілікті атқарушы органының ішкі нарықта айналысқа жіберу үшін бағалы қағаздар шығару қағидаларының 8-тармағына сәйкес **БҰЙЫРАМЫН**:

1. Батыс Қазақстан, Маңғыстау, Солтүстік Қазақстан, Түркістан облыстарының, Шымкент және Астана қалаларының жергілікті атқарушы органының ішкі нарықта айналысқа жіберуі үшін мемлекеттік бағалы қағаздар шығаруының мынадай шарттары, көлемі және нысаналы мақсаты айқындалсын:

1) шарттар:

мемлекеттік бағалы қағаздарды шығару жылы – 2024 жыл;

бағалы қағаздардың түрі – мемлекеттік бағдарламаларды іске асыру шеңберінде тұрғын үй құрылысына үлестік қатысу объектілерінде тұрғын үй және (немесе) пәтерлер салуды және (немесе) алуды, сатып алуды қаржыландыру үшін, сондай-ақ кәріздік тазарту құрылысжайларын салу мен реконструкциялауды қаржыландыру үшін iшкi нарықта айналысқа жiберу үшiн облыстардың, республикалық маңызы бар қалалардың, астананың жергiлiктi атқарушы органдары шығаратын мемлекеттік бағалы қағаздар;

2) көлемі:

Батыс Қазақстан облысы – 8 198 010 000 (сегіз миллиард жүз тоқсан сегіз миллион он мың) теңгеден артық емес;

Маңғыстау облысы – 10 944 013 000 (он миллиард тоғыз жүз қырық төрт миллион он үш мың) теңгеден артық емес;

Солтүстік Қазақстан облысы – 3 891 329 000 (үш миллиард сегіз жүз тоқсан бір миллион үш жүз жиырма тоғыз мың) теңгеден артық емес;

Түркістан облысы – 29 515 338 000 (жиырма тоғыз миллиард бес жүз он бес миллион үш жүз отыз сегіз мың) теңгеден артық емес;

Шымкент қаласы - 9 635 804 000 (тоғыз миллиард алты жүз отыз бес миллион сегіз жүз төрт мың) теңгеден артық емес;

Астана қаласы – 24 719 780 000 (жиырма төрт миллиард жеті жүз он тоғыз миллион жеті жүз сексен мың) теңгеден артық емес.

3) нысаналы мақсаты – жергілікті атқарушы органда кезекте тұрғандарға кейіннен жалға беру үшін дайын тұрғын үйді сатып алу.

2. Қазақстан Республикасы Қаржы министрлігінің Мемлекеттік қарыз алу департаменті заңнамада белгіленген тәртіппен осы бұйрықтың Қазақстан Республикасы Қаржы министрлігінің интернет-ресурсында орналастырылуын қамтамасыз етсін.

3. Осы бұйрық 2024 жылғы 8 маусымнан бастап күшіне енеді.

**Министр М. Такиев**